Nýtt hjúkrunarheimili strax" og Einbýli takk" stendur á kröfuspjöldum eldri borgara á Hornafirði sem mótmæltu í morgun seinagangi við byggingu nýs hjúkrunarheimilis. 91 árs kona sem deilir herbergi með öðrum segir niðurdrepandi að geta ekki talað við fólk í einrúmi.
Í morgun mótmæltu eldri borgarar á Hornafirði seinagangi við byggingu nýs hjúkrunarheimilis. Kona á tíræðisaldri segir vont að fá ekki að búa í eigin herbergi og þurfa alltaf að tala við fólkið sitt svo aðrir heyri til.
Halla Bjarnadóttir starfaði um áratugaskeið á Hjúkrunarheimilinu Skjólgarði á Höfn í Hornafirði. Nú eru hún orðin 91 árs og er sjálf flutt þar inn. Hún vonaðist til þess að nýtt hjúkrunarheimili yrði tilbúið en nú eru aðeins teikningar uppi á vegg, það hefur tafist í mörg að að hefja framkvæmdir.
Þetta er allt og lítið, fyrst og fremst, og þetta eru allt tveggja manna herbergi. Það er bara svona tjald. Það er ekkert einkalíf sem fólkið á. Það hefur ekkert afdrep út af fyrir sig. Við erum til dæmis tvær á herbergi. Okkur kemur ekkert illa saman en það er sama. Ef annar aðilinn fær heimsókn þá er þetta allt opið. Manni er skaffað rúm og náttborð og svo kom ég með kommóður til að geyma dót í. Plássið er svo lítið. (Og hvað viljið þið að sé gert?) Við viljum að það verði byggt þetta nýja hjúkrunarheimili sem er búið að standa til í mörg ár að byggja.
Nýjasta töfin er vegna þess að ríkinu þótti lægsta tilboð í verkið of hátt og er sveitarfélaginu gert að gera bygginguna ódýrari. Í morgun höfðu íbúar á Skjólgarði mótmælaspjöld á lofti og lesið var upp opið bréf til heilbrigðisráðherra.
(Hvaða áhrif hefur það á fólk að eiga sér ekkert einkaafdrep?) Mér finnst það bara niðurdrepandi. En þetta er indælis manneskja sem er hérna með mér. En það eru ekki allir svo heppnir að hafa þannig herbergisfélaga. Bara þó að herbergin séu ekki stór að það hafi út af fyrir sig. Og geti talað við sína þegar þeir koma án þess að það sé opið fyrir alla. En eitt vil ég taka fram að starfsfólkið hérna það getur ekki verið betra.